**Β' Επεισόδιο**

**Σκηνή 5η**

**ΗΘΟΓΡΑΦΗΣΗ ΠΡΟΣΩΠΩΝ**

**Ελένη:** Γυναίκα με λογική και ορθή κρίση. Με σεμνότητα και ευστροφία, χωρίς δηλαδή να θίξει τον ανδρικό εγωισμό του Μενέλαου, παίρνει την κατάσταση στα χέρια της. Είναι δυναμική, αποφασιστική και δραστήρια, με πειθώ και έντονη προσωπικότητα. Παράλληλα, είναι ευσεβής, αφού υπακούει στη συμβουλή της Θεονόης και προσεύχεται στις δύο θεές.

**Μενέλαος:** Επιπόλαιος, δεν έχει συγκροτημένη δομή στη σκέψη του. Ο λογισμός του είναι απλοϊκός, ο χαρακτήρας του αδύναμος και χειραγωγημένος από την Ελένη. Αν και επιφυλακτικός αρχικά στα σχέδια της, στη συνέχεια παρασύρεται από τα λόγια της

**ΣΥΝΑΙΣΘΗΜΑΤΑ ΠΡΟΣΩΠΩΝ**

**Ελένη:** Έχει μεγάλη αυτοπεποίθηση, αλλά δεν είναι επιπόλαιη και παρορμητική. Ανησυχεί και φοβάται για το αβέβαιο μέλλον τους, αλλά δεν το δείχνει ιδιαίτερα. Είναι μαχητική και διεκδικεί τη σωτηρία τη δική της και του άντρα της.

**Μενέλαος:** Μετά την ανακούφιση που ένιωσε, λόγω της απόφασης της Θεονόης, ακολουθεί η αγωνία για την κατάστρωση του σχεδίου δράσης και την έκβασή του. Ακόμα κι όταν εγκρίνει το σχέδιο της Ελένης, ανησυχεί καθώς ο κίνδυνος του θανάτου πλανιέται στον αέρα.

**ΠΛΟΚΗ**

* Η στιχομυθία και η προώθηση του μύθου

Ο διάλογος που αναπτύσσεται εδώ είναι μια μεταβατική κατάσταση ανάμεσα σε όσα συνέβησαν και στις δραματικές εξελίξεις που θα ακολουθήσουν. Η στιχομυθία της σκηνής αυτής παρουσιάζει με αμεσότητα και ζωντάνια τον τρόπο με τον οποίο θα δραστηριοποιηθούν από εδώ και στο εξής οι 2 ήρωες, γι’αυτό αποτελεί σημαντικότατο στοιχείο για την προώθηση του μύθου και τη λύση της τραγωδίας. Επίσης, μέσα από τη στιχομυθία, η Ελένη προβάλλει τη δυναμική γοητεία της, παίρνει τα πράγματα στα χέρια της και, πλέον, είμαστε βέβαιοι ότι οι εξελίξεις θα είναι γοργές.

* Η έννοια του δόλου

 Στην αρχαία τραγωδία και κυρίως στα έργα του Ευριπίδη, πολύ συχνά βλέπουμε τους ήρωες να χρησιμοποιούν μια πλεκτάνη για να ξεφύγουν από αδιέξοδα και, μάλιστα, πολλές φορές με την έγκριση ή προτροπή των θεών. Αυτό σημαίνει ότι ο δόλος είναι ένας από τους τρόπους δράσης που έχει στη διάθεσή του ο άνθρωπος για να αποκαταστήσει την ισορροπία και την αλήθεια στη ζωή του. Στην τραγωδία αυτή, η πλεκτάνη αποτελεί την προσπάθεια να αποκατασταθεί η δικαιοσύνη και έχει, γι’ αυτό, τη σιωπηρή συγκάλυψη μιας θεόπνευστης μάντισσας.

**ΙΔΕΟΛΟΓΙΚΑ ΣΤΟΙΧΕΙΑ**

* «Ο άδικος ποτέ χαρά δεν βλέπει»

 Με την άποψη αυτή ο Χορός εκφράζει την ικανοποίησή του από την απόφαση της Θεονόης. Άλλωστε, οι γυναίκες του Χορού είναι συναισθηματικά ταυτισμένες με την Ελένη και πιστεύουν ότι είναι δίκαιο να βρει την ευτυχία.

 Πάντως, η άποψη ότι μόνο ο δίκαιος ευτυχεί έχει γενικό κύρος και αποτελεί κοινό στοιχείο των ηθικών αντιλήψεων όλων των λαών και όλων των θρησκειών. Στην πραγματικότητα, εκφράζει την ελπίδα των ταπεινών ανθρώπων, που καθημερινά καταπιέζονται από κάποιους ισχυρούς, ότι τελικά θα δικαιωθούν.

 Παράλληλα, η άποψη αυτή απηχεί και μια μεγάλη αλήθεια. Η χαρά και η ευτυχία δεν έρχονται από τα υλικά αγαθά. Είναι συναισθήματα που πηγάζουν από την ψυχή, όταν ο άνθρωπος βρίσκεται σε αρμονία με τον εαυτό του και νιώθει ότι είναι συνεπής απέναντι στις αξίες του.

**Ο ΛΕΙΤΟΥΡΓΙΚΟΣ ΡΟΛΟΣ ΤΗΣ ΕΝΔΥΜΑΣΙΑΣ ΤΟΥ ΜΕΝΕΛΑΟΥ**

 Ο Μενέλαος παρατηρεί εδώ στην Ελένη πως τα κουρέλια με τα οποία είναι ντυμένος είναι δυνατό να συμβάλουν στην πειθώ, να πείσουν δηλαδή τον Θεοκλύμενο πως ο άνθρωπος που βλέπει μπροστά του δεν είναι ο Μενέλαος, αλλά ένας ναυαγός από το πλοίο του.

 Η ενδυμασία λοιπόν του Μενελάου παίζει κάποιο λειτουργικό ρόλο. Ο Μενέλαος αναφέρθηκε για πρώτη φορά στα κουρέλια που φορά στο στχ.472. Αυτά τα κουρέλια τον έκαναν να μη ρωτήσει από ντροπή σε ποιο τόπο βρισκόταν. Τα αντιπαρέβαλε μάλιστα με τους λαμπρούς χιτώνες, σύμβολα δύναμης και εξουσίας, που κατάπιε η θάλασσα. Εκεί, τα κουρέλια συμβόλιζαν την αλλαγή και τη μεταστροφή που προκάλεσε στη ζωή και την ύπαρξη του Μενελάου ο Τρωικός πόλεμος.

 Στη σκηνή της συνάντησης με την Ελένη, τα ρούχα του Μενελάου είναι εκείνα που ρυθμίζουν στην αρχή τη στάση της ηρωίδας απέναντί του. Αυτά την κάνουν να τον θεωρήσει επικίνδυνο. Αργότερα, στη σκηνή με τη Θεονόη, η φτωχική ενδυμασία του Μενελάου δημιουργεί μια αξιοπρόσεκτη αντίθεση με το ηρωικό πνεύμα που δείχνει και τη σθεναρή στάση που τηρεί.

 Η αποκατάσταση του ήρωα στο τέλος θα συνοδευτεί από την αποβολή αυτής της ευτελούς και ταπεινής ενδυμασίας, που δεν αρμόζει σε έναν πρώην στρατηγό και βασιλιά.

**ΣΚΗΝΟΘΕΤΙΚΑ-ΣΚΗΝΟΓΡΑΦΙΚΑ ΣΤΟΙΧΕΙΑ**

* Ο Μενέλαος δείχνει με το χέρι του το παλάτι, ενώ παράλληλα κουνά το σπαθί του (στχ.1151).
* Η Ελένη ετοιμάζεται να μπει στο παλάτι (στχ.1195), ενώ ο Μενέλαος πλησιάζει και κάθεται στο μνήμα του Πρωτέα, σύμφωνα με την υπόδειξη της Ελένης.
* Η Ελένη παίρνει ικετευτική στάση και υψώνει τα χέρια της στον ουρανό (στχ.1205).
* Η Ελένη αποχωρεί από τη σκηνή και μπαίνει στο παλάτι (στχ.1219).